ŠOLSKA PRAVILA

Na podlagi 3. člena Pravilnika o šolskem redu v srednjih šolah (UL RS št. 30/2018) ravnatelj določa Šolska pravila.

**Hišni red**

**1.**

Hišni red je priloga šolskih pravil. Hišni red bo po potrebi v času izrednih razmer dopolnjen s posebnimi pravili Hišni red v času izrednih razmer (nevarnost širjenja okužbe s korona virusom).

**Zagotavljanje varnosti in zdravja dijakov**

**2.**

Dijak mora pri pouku in šolskih dejavnostih upoštevati pravila in navodila, ki jih posredujejo izvajalci programa in zagotavljajo varnost in zdravje pri delu. V nasprotnem sledi ukrepanje. Pravila in navodila morajo biti objavljena na vidnem mestu, predvsem pri naslednjih dejavnostih: eksperimentalne in terenske vaje, športna vzgoja, športni dnevi, ekskurzije in podobno.

**Podeljevanje pohval, nagrad in priznanj**

**3.**  
Področje je urejeno s posebnim pravilnikom, ki je sestavni del teh pravil.

**Šolski red**

**Obveščanje in opravičevanje odsotnosti dijakov**

**4.**

V treh dneh od prvega dne odsotnosti mora biti razrednik (oziroma šola) obveščen o izostanku, za kar morajo poskrbeti dijak ali starši. Obveščanje je lahko osebno ali po telefonu, telefaksu, elektronski pošti, odvisno od dogovora med starši in razrednikom. Pri tem je najpomembnejša gotovost, da so vsi seznanjeni z izostankom. Če razrednik (oziroma šola) v štirih delovnih dneh od prvega dne odsotnosti ni bil obveščen o izostanku dijaka, obvesti starše.

**5.**  
Vsak izostanek mora biti pisno pojasnjen v treh dneh po dijakovem prihodu v šolo.

**6.**

Razrednik po prejemu obvestila odsotnost opraviči, če presodi, da je razlog izostanka utemeljen.

**7.**

Pri odsotnosti dijaka le pri določenem predmetu se razrednik pri opravičevanju odsotnosti praviloma posvetuje s predmetnim učiteljem.

**8**.

V primeru načrtovane odsotnosti (npr. specialistični pregled v času pouka) je potrebno o tem obvestiti razrednika vsaj tri dni pred odsotnostjo.

**9.**

V primeru načrtovane odsotnosti daljše od pet dni je potrebno soglasje ravnatelja. Prošnjo za tovrstno odsotnost starši posredujejo ravnatelju vsaj pet dni pred odsotnostjo. Ta člen ne velja za odsotnost dijakov-športnikov zaradi športnih obveznosti.

**Upravičeni razlogi za zamujanje ali predčasno odhajanje od pouka**

**10.**

Dijaku z določenim statusom (vozač, športnik, raziskovalec, kulturnik …) se zaradi utemeljenih razlogov in po predhodnem dogovoru z razrednikom oziroma šolo lahko dovoli zamujanje ali predčasno odhajanje od pouka.

**11.**

Dijak, ki želi zaradi utemeljenih razlogov predčasno oditi od pouka, mora o tem obvestiti profesorja predmeta, pri katerem namerava izostati. Odsotnost profesor zabeleži v dnevnik in zapiše opombo, da je dovolil izostanek. Tudi ta izostanek mora biti pisno pojasnjen razredniku.

**Način sodelovanja s starši**

**12.**

Načini sodelovanja šole s starši so: osebno obveščanje ali obveščanje s SMS-sporočili ali elektronsko pošto, skupne in posamične govorilne ure, roditeljski sestanki, Svet staršev in drugi načini, za katere se starši dogovorijo z razredniki.

**Kršitve in ukrepi**

**13.**

Dijakove kršitve se vpiše v dnevnik Lopolis (rubrika pohvale/graje/opombe).

Dijaku se zaradi kršitev lahko izreče opomin, ukor ali alternativni vzgojni ukrep.

Pred izrekom ukora razrednik ali ravnatelj organizira zagovor dijaka. Pri tem razgovoru sodelujejo tudi starši. Če se starši razgovora ne udeležijo, so o postopku le obveščeni.

**14.**

Lažje kršitve so:

* neprimeren odnos do pouka (zamujanje pouka ali drugih šolskih obveznosti, večkratna pomanjkljiva oprema za šolsko delo, motenje šolskih dejavnosti kljub opozorilom učitelja, pogostno neupoštevanje ali odklanjanje učiteljevih navodil o zadolžitvah, blažji poskusi goljufanja pri pouku);
* neprimeren odnos do dijakov ali delavcev šole in do njihove lastnine (objestno in nespodobno vedenje do sošolcev, učiteljev in delavcev šole ter nespoštovanje njihove lastnine, prikrivanje storilca kršitev ali nesodelovanje pri razjasnitvi kršitve), neprimeren odnos do šole, šolskega ali drugega premoženja (kršenje hišnega reda, neprimerno vedenje, ki škodi ugledu šole);
* kajenje v šoli, na šolskem zemljišču in pri šolskih aktivnostih;
* neupoštevanje šolskih pravil ocenjevanja;
* neustrezno oziroma neodgovorno ločevanje odpadkov in namerno onesnaževanje okolja,
* nedovoljena uporaba osebnih naprav za povezovanje s podatkovnim in telekomunikacijskim omrežjem pri pouku in drugih izobraževalnih dejavnostih. V primeru ponavljajoče kršitve je dijak na zahtevo učitelja dolžan izročiti napravo, ki jo starši prevzamejo pri razredniku;
* do 9 ur neopravičene odsotnosti od pouka (zamuda pouka se lahko po odločitvi razrednika šteje za neopravičeno uro).

Za lažjo kršitev se izreče alternativni ukrep ali vzgojni ukrep opomin.

**15.**

Težje kršitve so:

* ponavljajoče se lažje kršitve, za katere je bil dijaku izrečen opomin razrednika (za ponavljajočo štejemo že drugo kršitev, posebej, če je bila storjena predrzno);
* goljufanje pri ocenjevanju;
* ponarejanje (ponarejanje rezultatov pisnih izdelkov, opravičil, podpisov staršev, lažno prikazovanje identitete);
* žaljiv odnos do dijakov ali delavcev šole (zmerjanje, žaljive obdolžitve, žalitve v sredstvih obveščanja, žalitve v internetnih aplikacijah, npr. Facebooku, Instagramu, žaljivi napisi);
* namerno poškodovanje šolskega premoženja ali tuje lastnine;
* uživanje alkohola;
* tatvina;
* od 10 do 19 ur neopravičene odsotnosti od pouka, izreče se ukor razrednika;
* od 20 do 29 ur neopravičene odsotnosti od pouka, izreče se ukor oddelčnega učiteljskega zbora,
* od 30 do 34 ur neopravičene odsotnosti od pouka, izreče se ukor ravnatelja.

Za težjo kršitev se izreče alternativni ukrep ali ukor.

**16.**

Najtežje kršitve, zaradi katerih se lahko dijaka izključi iz šole, so:

* ogrožanje svojega življenja ali zdravja oziroma življenja ali zdravja drugih;
* namerno uničenje oziroma poškodovanje šolskega ali drugega premoženja;
* vdor v varovani podatkovni sistem (npr. redovalnico ali dnevnik);
* uničevanje ali ponarejanje šolske dokumentacije;
* posedovanje predmetov oziroma sredstev, ki ogrožajo varnost, življenje in zdravje ljudi ali varnost premoženja;
* posedovanje, ponujanje ali prodajanje prepovedanih drog ali alkohola;
* prisotnost pod vplivom alkohola ali prepovedanih drog oziroma njihovo uživanje;
* 35 ur neopravičene odsotnosti od pouka.

Dijaka se lahko izključi iz šole za četrti oziroma za vsak nadaljnji izrečeni ukor v posameznem šolskem letu.

**Veljavnost vzgojnega ukrepa**

**17.**

Vzgojni ukrepi praviloma veljajo eno leto, razen izključitve, ki velja praviloma do konca šolskega leta.

**Alternativni ukrepi**

**18.**

Alternativni ukrepi so:

* pobotanje oziroma poravnava (npr. v primeru neprimernega odnosa),
* poprava škodljivih posledic ravnanja (npr. v primeru povzročitve manjše škode – popravilo, čiščenje, ipd.),
* opravljanje družbenokoristnih del,
* zagovor pri ravnatelju.

Alternativni ukrep se določi v pisni obliki in izvede izven pouka.

**Začasna prepoved prisotnosti pri pouku**

**19.**

Dijaku, ki onemogoča normalen potek pouka, lahko učitelj v skrajnem primeru prepove prisostvovati učni uri in zahteva, da mora zapustiti prostor. Dijak mora ostati pred učilnico in opraviti naloge, ki mu jih je dal učitelj. Prepoved začasnega prisostvovanja pri učni uri lahko učitelj izreče največ trem dijakom hkrati, sicer mora dobiti dovoljenje ravnatelja.

**20.**

Dijak onemogoča normalen potek pouka, če s svojim vedenjem tako izrazito moti učitelja in skupino, da učitelj ne more več kakovostno voditi ure. V to vedenje sodi tudi izrazito odklanjanje sodelovanja pri pouku. Pred tem mora biti dijak jasno opozorjen, da mu bo izrečena prepoved prisotnosti pri pouku določenega predmeta in mora to opozorilo sprejeti v vednost. O izreku začasne prepovedi prisotnosti pri pouku mora biti obveščen tudi razrednik.

**21.**

Onemogočanje normalnega poteka pouka je lahko tudi večkratna nepripravljenost dijaka za pouk, če nima predpisane opreme in pripomočkov, ki so nujni za izvajanje pouka, če ne opravi zadolžitev, ki so v skladu z določili strokovnega aktiva in so pogoj za sodelovanje pri pouku.

**22.**

Če dijak izvede naloge, ki mu jih je dal učitelj, se odsotnost od pouka ne evidentira v dnevnik oddelka.

**23.**

Dijaku se lahko izreče tudi prepoved prisotnosti pri več urah pouka, o čemer na utemeljen predlog učitelja odloči ravnatelj v soglasju z razrednikom. Učitelj predmeta mu za ta čas določi prostor in pripravi zadolžitve. O izreku te prepovedi se obvesti starše.

**24.**

Šola lahko dijaku prepove prisotnost pri pouku ali drugih oblikah izobraževalnega dela šole, če s svojim ravnanjem ogroža oziroma bi lahko ogrozil svoje življenje ali zdravje oziroma življenja ali zdravje drugih.

**Oprostitev prisotnosti dijaka pri pouku**

25.

Oprostitev prisotnosti dijaka pri pouku se opredeli glede na individualne razloge za tako oprostitev. Z oprostitvijo se morata strinjati razrednik in predmetni učitelj oziroma učitelji. Upravičeni razlogi so: zdravniško priporočilo oziroma potrdilo o odsotnosti, sočasno šolanje na drugi šoli (npr. Konzervatoriju za glasbo), športne obveznosti perspektivnih in vrhunskih športnikov, raziskovalno delo, izmenjave in podobno.

**Hišni red Gimnazije Šentvid**

S hišnim redom se določa red na šoli. Kršitve hišnega reda se kaznujejo po Pravilniku o šolskem redu v srednjih šolah in v skladu s šolskimi pravili.

**Splošna pravila**

**1.**

Dijaki se morajo v šoli lepo vesti.

**2.**

Dijaki so dolžni priti v šolo pravočasno. Morebitne spremembe urnika (npr. nadomeščanja, razpored vaj in podobno) dnevno spremljajo v sistemu Lopolis.

**3.**

Šola je odprta vsak dan pouka od 6.30 do 19.00. Šola je zaščitena z alarmnim in videonadzornim sistemom.

**4.**

V šoli in na njenem zemljišču se dijaki in obiskovalci ne smejo zadrževati brez razloga. Za zadrževanje po 21. uri morajo imeti dovoljenje.

**5.**

Dijaki se ne smejo zadrževati v okolici cerkve.

**6.**

Kršitve hišnega reda učitelj zapiše v dnevnik.

**Prepovedi**

**7.**

V šoli je strogo prepovedano vsako verbalno in fizično nasilje.

**8.**

Strogo je prepovedano prinašanje in uživanje alkohola in drugih drog v šolskih prostorih, na njenem zemljišču in pri šolskih aktivnostih izven šole.

**9.**

V šolskih prostorih, okolici šole, na šolskem zemljišču in pri šolskih aktivnostih izven šole je strogo prepovedano kajenje.

**10.**

Prepovedano je posedovanje ali uporaba predmetov, sredstev in snovi, ki ogrožajo varnost in zdravje ljudi ali varnost premoženja.

**11.**

Prepovedano je nepotrebno zadrževanje v sanitarijah in v garderobnih boksih.

**12.**

Dijakom je parkiranje avtomobilov ob glavnem vhodu v šolo prepovedano.

**Red pri pouku**

**13.**

Dijak je dolžan aktivno sodelovati pri pouku; upoštevati mora učiteljevo vodenje pouka in navodila za delo pri pouku.

**14.**

Dijak mora k pouku prinašati vse zahtevane pripomočke (učbenike, delovne zvezke, učna gradiva, haljo, športno opremo ipd.).

**15.**

Dijaki morajo osebne naprave za povezovanje s podatkovnim in telekomunikacijskim omrežjem med poukom izključiti in jih ne smejo uporabljati, razen, če gre za uporabo za potrebe učne ure z dovoljenjem profesorja.

**16.**

Pouk je lahko zmoten le z dovoljenjem vodstva šole. Dijaku, ki bistveno zamudi začetek učne ure in za to nima dovoljenja, učitelj po svoji presoji dovoli vstop, če pouk s tem ni moten. Tudi tak izostanek se vpiše v dnevnik oddelka in je lahko na predlog profesorja neopravičen.

**17.**

V obdobju od 1. 10. do 31. 5. se dijaki v šoli preobujejo v copate. Zaradi vremenskih razmer se lahko obdobje tudi spremeni, kar določi ravnatelj z okrožnico. V garderobnih boksih oziroma omaricah odložijo obutev, lahko tudi plašče in drugo garderobo.

**18.**

V garderobnih boksih oziroma omaricah smejo dijaki imeti le oblačila in obuvala. Šola ne odgovarja za dragocenosti in vredne predmete, če jih dijaki pustijo v garderobi. Po pouku morajo vzeti osebno garderobo domov.

**19.**

Garderobne bokse smejo odklepati le dijaki, ki so za to zadolženi. Ti dijaki so tudi zadolženi, da so boksi zaklenjeni. Zaklenjene morajo biti tudi individualne garderobne omarice.

**Športna vzgoja**

**20.**

Dijaki za prihod na športno vzgojo v športno dvorano ali za vračanje na pouk v glavno stavbo uporabljajo glavni ali stranski vhod v šolo. Dijaki pred zvonjenjem ne smejo zapustiti prostorov športne vzgoje.

**21.**

Dijaki pridejo na pouk športne vzgoje v športno dvorano obuti v čevlje (ne v copatih, v katerih so v učilnicah). Dijaki morajo k športni vzgoji prinesti športno opremo v vrečki ali posebni torbi. V dvorani se smejo uporabljati le športni copati s podplati iz gume, ki ne pušča sledi na parketu (t. i. dvoranski copati).

**22.**

Hišni red pri športni vzgoji in red v laboratorijih natančneje določajo posebna pravila, ki so objavljena v teh prostorih.

**Dežurni dijak**

**23.**

Dijaki prvih treh letnikov splošnih oddelkov so dolžni dežurati. Dežurnega dijaka določi razrednik.

**24.**

Dežurni dijak opravlja svoje delo od 7.55 do 14.15. Prostor dežurnega je v 3. nadstropju.

**25.**

Dežurni sprejema obiskovalce, na obrazec zapiše njihove podatke in jih usmeri, kamor so namenjeni. Dežurni dijak o nenavadnih dogodkih, prihodu ali gibanju sumljivih oseb po šoli, povzročanju škode ali težavah pri opravljanju svojega dela obvesti dežurnega profesorja ali najbližjega člana učiteljskega zbora.

Skrbeti mora za urejenost prostora, kjer dežura in pomaga pri urejanju hodnika v 3. nadstropju po vsakem odmoru (npr. zapre odprte omarice).

Po glavnem odmoru pomaga čistilkam pospraviti smeti po hodniku.

**26.**

Dežurni mora prisostvovati skupinskemu preizkusu znanja. Morebitno zamenjavo uredi razrednik.

**27.**

Izpolniti mora obrazec o svojem delu, ki ga mora dati v pregled in podpis razredniku. Razrednik ga odda v tajništvo.

**28.**

Obiskovalci (razen staršev) dijake počakajo pred vhodom v šolo ali pri dežurnem dijaku.

**Malica v razredu**

**29.**

Po hladno malico gresta reditelja 5 minut pred koncem ure. Malico praviloma po zvonjenju razdelita naročenim dijakom pod nadzorstvom profesorja. Dijaki ne smejo zapustiti učilnice pred zvonjenjem. Profesor pomaga urejati nepravilnosti pri delitvi malice.

**30.**

Smeti, ki nastanejo ob malici, dijaki pospravijo in ob tem v največji meri poskrbijo za ločeno zbiranje odpadkov. Reditelja uredita učilnico.

**31.**

Po malici mora biti učilnica pospravljena.

**32.**

Malicanje na športnih površinah ni dovoljeno.

**33.**

Topla malica se deli v jedilnici osnovne šole v času glavnega odmora ali po koncu pouka po 13.45. Dijaki upoštevajo navodila kuharic in drugega osebja v jedilnici.

**34.**

Vstop v jedilnico je mogoč le brez garderobe.

**35.**

Pri delitvi toplega obroka dijaki urejeno in strpno počakajo na vrsto, da ne prihaja do nepotrebne gneče. Število dijakov, ki lahko hkrati jedo v jedilnici, je omejeno, zato je lahko potrebno počakati tudi zunaj jedilnice. Ko malico pojedo, vrnejo pladnje in čim prej zapustijo jedilnico ter tako sprostijo prostor za druge dijake.

**Reditelji in urejenost učilnic**

**36.**

Vsi dijaki so zadolženi za urejenost okolice šole, šole in učilnic, kjer imajo pouk. Pri pospravljanju smeti v največji možni meri upoštevajo ločeno zbiranje odpadkov.

**37.**

Razrednik določi po dva reditelja tedensko. Imena rediteljev zapiše v dnevnik.

**38.**

Reditelja morata na začetku ure profesorja opozoriti na posebnosti, kot so poškodbe inventarja v učilnici.

**39.**

Če 5 minut po zvonjenju ni profesorja, sta dolžna obvestiti tajništvo ali zbornico.

**40.**

Reditelja sta dolžna brisati tablo. Profesorju pomagata pri prenašanju učil, pri rokovanju z avdio-vizualnimi napravami in v drugih podobnih primerih. Po koncu ure pospravita učilnico in zbrišeta tablo.

**Dežurni profesorji in odgovornosti profesorjev**

**41.**

Dežurstvo profesorjev je opredeljeno z urnikom. Dežurni profesor nadzoruje izvajanje hišnega reda, njegove naloge pa so natančneje določene s posebnimi navodili.

**42.**

Profesor, ki ima pouk, je odgovoren za disciplino med uro. Uro začne s pozdravom. Na začetku je dolžan ugotoviti in zabeležiti prisotnost dijakov. Uro zaključi praviloma ob zvonjenju.

**43.**

Profesor je med svojo učno uro odgovoren za red v učilnici in za urejenost učilnice ob zaključku ure. Osebno je odgovoren za škodo, ki se je zgodila med njegovim poukom zaradi premalo skrbnega nadzorstva. Pri športni vzgoji velja to za vse prostore za izvajanje športne vzgoje, za šolsko igrišče in za garderobe.

**Oglasne deske, oglašanje, prodaja in poslovanje z gotovino**

**44.**

Vsa šolska obvestila so objavljena na oglasnih deskah. V 3. nadstropju sta najprej vitrini z oglasnimi deskami, kjer so razobešene okrožnice, urnik, seznam govorilnih ur, seznami izpitov in druga obvestila. Oglasne deske v ostalih vitrinah urejajo društva, dijaški parlament, strokovni aktivi, svetovalna služba in knjižnica. Pred tajništvom je oglasna deska za maturo.

**45**.

Na proste oglasne deske in na druga mesta v šolskih prostorih je mogoče le z dovoljenjem vodstva šole razobešati obvestila, oglase, vabila in podobno gradivo. Prav tako je le z dovoljenjem vodstva šole dovoljeno deliti propagandno gradivo ali prodajati proizvode.

**46.**

Brez dovoljenja vodstva šole na šoli ni dovoljeno zbiranje in pobiranje gotovine.

**Varnost premoženja**

**47.**

Šola odgovarja za varnost garderobe, če je bila pravilno shranjena in zaklenjena. Odgovornost se uveljavlja po pravilih zavarovalnice. Šola ne odgovarja za varnost denarja, vrednih predmetov in dokumentov.

**48.**

Profesorji športne vzgoje so odgovorni, da so oblačila dijakov med uro varno zaklenjena v garderobi. Dijakom, na njihovo željo, shranijo vredne predmete v kabinetu. V tem primeru šola odgovarja za njihovo varnost.

**49.**

Šola ne zagotavlja varnosti koles in motorjev.

**HIŠNI RED V ČASU POSEBNIH RAZMER**

**(nevarnost širjenja okužbe s korona virusom)**

Tudi v času posebnih razmer veljajo **šolska pravila in Hišni red Gimnazije Šentvid** v točkah, kjer je uporaba smiselna.

**V tem času naj pouk obiskujejo le zdravi dijaki** (in profesorji). V primeru spremembe njihovega zdravstvenega stanja se o tem takoj obvesti šolo (razrednika ali ravnatelja) in osebnega zdravnika.

V primeru potrebe po osamitvi obolele osebe v šoli je kot tak prostor določena garderoba ob telovadnici (vhod iz hodnika pred veliko predavalnico). Z okuženim oziroma tistim, za katerega se sumi, da je okužen ostane zgolj tista odrasla oseba, s katero je bil vzpostavljen prvi stik. Ta oseba poskrbi za vso možno samozaščito in ostane z obolelim do prihoda zdravstvenega osebja oziroma staršev.

Če dijaki ali profesorji sodijo v skupino, ki potrebuje **posebno zaščito** ali **prilagoditve pri obiskovanju pouka,** morda celo pri izvedbi mature, to čimprej sporočijo šoli.

Po šoli so razobešena **splošna navodila in higienska priporočila**, ki jih je potrebno upoštevati v obdobju povečanega tveganja za okužbo s korona virusom.

V šoli upoštevamo naslednja pravila:

1. Vsi zaposleni in dijaki smo odgovorni tudi s svojimi ravnanji za varno bivanje in delo v šoli.
2. Prihod v šolo naj bo načrtovan vsaj 15 minut pred začetkom pouka ali ocenjevanja. Odprta bosta tako glavni kot stranski vhod. Skozi glavni vhod praviloma vstopajo dijaki, ki imajo pouk v 3. nadstropju in učilnicah R2, M1, M2, R1. Za ostale učilnice se uporabi stranski vhod.
3. Veliko pozornosti je potrebno nameniti higieni. Umivanje oziroma razkuževanje rok naj bo pogosteje kot običajno. Obraza se ne dotikamo z neumitimi / nerazkuženimi rokami.
4. Upoštevajmo tudi pravilno higieno kašlja (preden zakašljamo si pokrijemo nos in usta s papirnatim robčkom ali kašljamo v rokav).
5. Prostore šole je potrebno pred uporabo očistiti, razkužiti in prezračiti. Večkratno zračenje prostorov je potrebno tudi med uporabo. V primeru lepega, toplejšega vremena naj se učilnice zračijo ves čas. V primeru hladnejšega vremena se učilnice zračijo vsaj enkrat vsako šolsko uro in v času odmorov. Upoštevajte, da se v primeru hladnejšega vremena topleje oblečete tudi za čas pouka.

**Dijaki in zaposleni naj redno spremljajo informacije, ki bodo posredovane tudi po šolskih medijih (npr. domača stran) in e-pošti in informacije ter navodila, ki so posredovane v javnih medijih.**

**Vse aktivnosti povezane z ukrepi ob morebitnem izbruhu epidemije korona virusa še naprej koordinira delovna skupina v sestavi: Jaka Erker (ravnatelj), Edvard Hubat (pomočnik ravnatelja), Karmen Novak (šolska psihologinja) in Lea Lasič (tajnica).**

1. september 2022

Ravnatelj: Jaka Erker